हाईवे पर अतिक्रमण हटाने की हुई कार्रवाई
भारतीयराष्ट्रीय राजमार्ग प्राधिकरण के निर्देश पर शनिवार को हाईवे विस्तार निर्माणाधीन कंपनी पीसीईपीएल की टेंडर कंपनी एम्पल टच एंड इंफ्रा इंजीनियर प्राइवेट लिमिटेड के कर्मचारियों ने एनएच 8 शाहजहांपुर से कोटपूतली तक 40 किमी हाईवे सर्विस सड़क से एक तरफा अतिक्रमण हटाया। कंपनी के रूट इंचार्ज सुरेंद्रपाल यादव ने बताया कि एनएचएआई के निर्देश पर एनएच 8 पर कई जगह अधूरी पड़ी सर्विस सड़क का निर्माण होना है।
अधिकांश जगह बनी हुई सर्विस सड़क पर लोगों ने लकड़ी के खोखे, टीन शेड, छप्पर, टायर दुकान लगाकर अस्थाई अतिक्रमण किया हुआ है। दुर्घटना के समय वाहन डायवर्जन के दौरान यातायात को निकालने में परेशानी बनी रहती है। पिछले तीन दिनों से माइक द्वारा अतिक्रमियों को अतिक्रमण हटाने का प्रचार किया गया। इसके बाद शनिवार को कार्रवाई के दौरान हाईवे से फ्लेक्स बोर्ड, पुराने टायर, झंडा, बैनर आदी सामान जब्त किया तथा क्रेन की सहायता से अतिक्रमण हटाया गया। साथ ही दोबारा से अतिक्रमण नहीं करने के पाबंद किया गया। रविवार को कोटपूतली से शाहजहांपुर दूसरी तरफ का अस्थाई अतिक्रमण हटाया जाएगा। कार्रवाई के दौरान असाइनमेंट मैनेजर नरेश चौधरी, रूट पेट्रोलिंग ऑफिसर महेश यादव, सूबेसिंह, वीरेंद्र कुमार, अनिल कुमार, घनश्याम सिंह मौजूद रहे।
hin_Deva hin_Deva hin_Deva